Kabar kuwi wis keprungu nganti tekan Kraton Jimbung. Dadi legeg penggalihe Sang Prabu. Negara Jimbung kuwi Negara cilik lagi wae ngadeg. Durung duwe prajurit sing kuwat bisa diandelake. Ana prajurit sawetara mung cukup kanggo njaga katentreman praja, ngayomi kawulane saka tindak durjana maling, rampok lan kecu. Durung wektune yen prajurite diadhepake mungsuh prajurit Negara Keling sing wis prigel ngolahke gegaman lan biyasa nindakke tata gelaring perang.